《泛舟潏水君俞用韩泛南溪韵作诗三首遂和 其二》
宋代·李复

溪水秋更清，天晴好行舟。叩舷发吴歌，荡漾无时休。

朝戏朱坡下，暮宿青岭头。胜事或有得，随意终日留。

往年思此乐，屡叹来无由。今我方求田，意欲营东畴。

兹计傥能就，遂免卒岁忧。身随鸥泛泛，心逐鱼悠悠。

南舍与北邻，杖策步可投。更祈旸雨时，禾稌常有秋。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。